32012D0115
L 052/12
SLUŽBENI LIST EUROPSKE UNIJE
PROVEDBENA ODLUKA KOMISIJE
od 10. veljače 2012.
o utvrđivanju pravila o prijelaznim nacionalnim planovima iz Direktive 2010/75/EU Europskog parlamenta i Vijeća o industrijskim emisijama
(priopćena pod brojem dokumenta C(2012) 612)
(Tekst značajan za EGP)
(2012/115/EU)
EUROPSKA KOMISIJA,
uzimajući u obzir ugovor o funkcioniranju Europske unije,
uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 41. stavak (b),
budući da:
(1)
Člankom 32. Direktive 2010/75/EU predviđeno je da tijekom razdoblja od 1. siječnja 2016. do 30. lipnja 2020. države članice mogu sastavljati i provoditi prijelazne nacionalne planove koji obuhvaćaju određena postrojenja za izgaranje i emisije jedne ili više sljedećih onečišćujućih tvari iz tih postrojenja: dušikovih oksida, sumpornog dioksida i prašine. Za plinske turbine planovi obuhvaćaju samo emisije dušikovih oksida.
(2)
Postrojenja za izgaranje obuhvaćena prijelaznim nacionalnim planom mogu biti izuzeta od obveze poštovanja graničnih vrijednosti emisija iz članka 30. stavka 2. Direktive 2010/75/EU za onečišćujuće tvari na koje se plan primjenjuje ili, prema potrebi, od obveze poštovanja stupnjeva odsumporavanja iz članka 31. Direktive 2010/75/EU.
(3)
Da bi se osigurala ujednačena provedba članka 32. Direktive 2010/75/EU, treba donijeti provedbena pravila.
(4)
Mjere predviđene ovom Odlukom u skladu su s mišljenjem odbora osnovanoga u skladu s člankom 75. stavkom 1. Direktive 2010/75/EU,
DONIJELA JE OVU ODLUKU:
Članak 1.
Uređaji za loženje koji se uključuju u prijelazne nacionalne planove
U skladu s detaljnim odredbama navedenima u odjeljku 1. Priloga ovoj Odluci, prijelazni nacionalni plan uključuje samo cijele uređaje za loženje na koje se odnosi poglavlje III. Direktive 2010/75/EU, uzimajući u obzir odredbe iz članka 32. stavka 1. i pravila zbrajanja iz članka 29. Direktive 2010/75/EU.
Članak 2.
Sadržaj prijelaznih nacionalnih planova
1. Svaki prijelazni nacionalni plan sadrži sljedeće informacije u skladu s odjeljkom 2. Priloga ovoj Odluci:
(a)
popis svih uređaja za loženje obuhvaćenih planom, uključujući sve relevantne informacije o njihovim radnim karakteristikama;
(b)
izračunani doprinos svakog pojedinog uređaja za loženje nacionalnim emisijskim kvotama za 2016. i 2019.;
(c)
tablica s utvrđenim nacionalnim emisijskim kvotama za svaku od onečišćujućih tvari obuhvaćenih planom za godine 2016., 2017., 2018. i 2019. i za prvo polugodište 2020. godine;
(d)
detalji izračuna tih nacionalnih emisijskih kvota.
Osim toga, prijelazni nacionalni plan sadrži sljedeće informacije:
(a)
opis načina praćenja provedbe plana i izvješćivanja Komisije o njegovoj provedbi;
(b)
popis mjera koje se primjenjuju kako bi se osiguralo da sva postrojenja za izgaranje koja su uključena u plan najkasnije 1. srpnja 2020. ispunjavaju obvezu poštivanja primjenjivih emisijskih kvota iz Priloga V. Direktivi 2010/75/EU.
2. Za potrebe stavka 1. prvoga podstavka točke (a) države članice koriste obrazac predviđen u tablici A.1 u Dodatku A Prilogu ovoj Odluci.
Za potrebe stavka 1. prvoga podstavka točke (c) države članice koriste obrazac predviđen u tablici B.3 u Dodatku B Prilogu ovoj Odluci.
Članak 3.
Utvrđivanje emisijskih kvota u prijelaznim nacionalnim planovima
1. Za potrebe članka 32.stavka 3. Direktive 2010/75/EU emisijske kvote izračunavaju se u skladu s metodama utvrđenima u odjeljku 3. Priloga ovoj Odluci.
2. Države članice koriste obrazac utvrđen u tablici B.1 u Dodatku B Prilogu ovoj Odluci za prikaz relevantnih emisijskih kvota i minimalnih stupnjeva odsumporavanja, izračunanih doprinosa svakog uređaja za loženje emisijskim kvotama za 2016. i ukupnih emisijskih kvota za 2016.
U sljedećim slučajevima države članice u stupcu obrasca pod nazivom „Komentari” navode dodatne informacije o emisijskim kvotama korištenim za izračun:
(a)
ako su primijenjene emisijske kvote navedene u napomenama uz tablice C.1 i C.2 u Dodatku C Prilogu ovoj Odluci;
(b)
ako uređaji koriste više vrsta goriva ili se sastoje od kombinacije više vrsta uređaja.
3. Države članice za prikaz relevantnih emisijskih kvota i minimalnih stupnjeva odsumporavanja, izračunanih doprinosa svakog uređaja za loženje emisijskim kvotama za 2019. i ukupnih emisijskih kvota za 2019. koriste obrazac iz Tablice B.2 u Dodatku B Prilogu ovoj Odluci.
U sljedećim slučajevima države članice u stupcu obrasca pod nazivom „komentari” navode dodatne informacije o emisijskim kvotama korištenim za izračun:
(a)
ako su primijenjene emisijske kvote navedene u napomenama uz tablice D.1 i D.2 u Dodatku C Prilogu ovoj Odluci;
(b)
ako uređaji koriste više vrsta goriva ili se sastoje od kombinacije više vrsta postrojenja.
Članak 4.
Provedba prijelaznog nacionalnog plana
U skladu s člankom 32. stavkom 5. drugim i trećim podstavkom Direktive 2010/75/EU, država članica može provoditi svoj prijelazni nacionalni plan samo ako ga prihvati Komisija.
Članak 5.
Naknadne izmjene prijelaznog nacionalnog plana
1. Države članice uspostavljaju mehanizam koji omogućuje utvrđivanje svih relevantnih izmjena u uređaju za loženje, koje su obuhvaćene prijelaznim nacionalnim planom koji može utjecati na primjenjive emisijske kvote.
2. U smislu članka 32. stavka 6. Direktive 2010/75/EU, države članice izvješćuju Komisiju o svim naknadnim promjenama plana koje utječu na primjenjive gornje granice emisija, u skladu s odjeljkom 4. Priloga ovoj Odluci.
Članak 6.
Praćenje sukladnosti, korektivne radnje i izvješćivanje Komisije
1. U smislu članka 32. stavka 4. Direktive 2010/75/EU, nadležna tijela prate emisije dušikovih oksida, sumpornog dioksida i prašine iz svakoga uređaja za loženje obuhvaćenog prijelaznim nacionalnim planom, provjeravajući podatke koje operatori uređaja za loženje navedu na temelju praćenja ili izračuna.
2. Države članice osiguravaju da emisije dušikovih oksida, sumpornog dioksida i prašine iz uređaja za loženje obuhvaćenih prijelaznim nacionalnim planom budu ograničene na razinu koja omogućuje sukladnost s emisijskim kvotama. U slučajevima kad postoji rizik od nesukladnosti s emisijskim kvotama, države članice poduzimaju potrebne mjere za sprečavanje emisija koje prelaze te gornje granice.
3. Države članice koje provode prijelazni nacionalni plan svake godine unutar razdoblja od 12 mjeseci, dostavljaju Komisiji podatke o pojedinačnim uređajima za loženje iz članka 72. stavka 3. Direktive 2010/75/EU za uređaje za loženje obuhvaćene planom.
Članak 7.
Ova je Odluka upućena državama članicama.
Sastavljeno u Bruxellesu 10. veljače 2012.